Afrikaans: Dilthey se klem op die relatiwiteit van wêreldbeskouings het Spengler geïnspireer om van verskillende getalle-wêrelde te praat. Nogtans het daar binne die Griekse kultuur ’n verskuiwing van aritmetisisme na ’n geometrisering by die wiskunde ingetree. Sedert die Renaissance het die ideaal van die soewereine menslike denke, wat die menslike verstand as die (a priori formele) wetgewer van die natuur waardeer het, aanleiding tot die idee van konstruksie gegee. Wanneer beide die Platonisme en konstruksionisme vermy word, deur die erkenning van die ontiese status van getalle (in hul onderskeidenheid en suksessie), kan rekenskap gegee word van die onderskeiding tussen wet en subjek, wat die invloed van ’n onderliggende wêreldbeskouing illustreer.